О Б Р А З Л О Ж Е Њ Е

1. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење Закона о потврђивању Протокола уз Конвенцију о уговору за међународни превоз робе друмом (CMR) (у даљем тексту: Протокол) садржан је у члану 99. став 1. тачка 4. Устава Републике Србије, према којем Народна скупштина потврђује међународне уговоре кад је законом предвиђена обавеза њиховог потврђивања.

1. РАЗЛОЗИ ЗБОГ КОЈИХ СЕ ПРЕДЛАЖЕ ПОТВРЂИВАЊЕ ПРОТОКОЛА

Чланом 23. Конвенције о уговору за међународни превоз робе друмом (CMR) која је на снази у Републици Србији, прописано је да се, због потпуног или делимичног губитка робе или оштећења робе настале због одговорности превозника по одредбама ове конвенције, накнада штете обрачунава према вредности робе у време и у месту њеног преузимања (пријема на превоз). При томе се вредност робе одређује према берзанском курсу (цени робе) или ако тога нема према тржишној цени или према вредности робе исте врсте и квалитета, при чему накнада штете не сме прећи 25 франака по килограму недостајуће бруто тежине. Под франком се подразумева златни франак, тежине 10/31 грама финоће 0,900.

Како би се златни франак заменио прихватљивом обрачунском јединицом, Конвенција је измењена 1978. године доношењем Протокола, којим је износ ограничења одговорности превозника измењен са 25 златних франака на 8,33 специјалног права вучења - СДР (енг. Special Drawing Right – SDR) бруто масе оштећене или изгубљене робе (СДР/kg).

Овај протокол је био отворен за потписивање у Женеви од 1. септембра 1978. године закључно са 31. августом 1979. године, а после овог датума је отворен за приступање. До сада је протоколу приступила већина држава чланица Европске уније.

Иницијативу за приступање Републике Србије овом протоколу дала су удружења домаћих превозника, а имала су се у виду и искуства и анализе држава које су приступиле овом протоколу (нпр. Хрватска), према којима је износ ограничења одговорности превозника у друмском саобраћају знатно повољнији за превознике према Протоколу него према Конвенцији CMR.

Вредност обрачунске јединице специјално право вучења дневно утврђује Mеђународни монетарни фонд. Према подацима које Народна банка Србије преузима са сајта Међународног монетарног фонда, на основу курса СПВ/УСД, израчунава се курс СПВ/РСД и објављује у дневним листама за званичан средњи курс динара на сајту Народне банке Србије.

Влада је на седници одржаној 7. новембра 2019. године донела Закључак 05 Број: 334-10986/2019 којим је утврдила Основу за приступање Републике Србије Протоколу уз Конвенцију о уговору за међународни превоз робе друмом (CMR).

1. СТВАРАЊЕ ФИНАНСИЈСКИХ ОБАВЕЗА ЗА РЕПУБЛИКУ СРБИЈУ ИЗВРШАВАЊЕM ПРОТОКОЛА

Извршавањем Протокола уз Конвенцију о уговору за међународни превоз робе друмом (CMR) не стварају се финансијске обавезе за Републику Србију.

1. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА ИЗВРШАВАЊЕ ПРОТОКОЛА

За извршавање Протокола уз Конвенцију о уговору за међународни превоз робе друмом (CMR) нису потребна финансијска средства из буџета Републике Србије.